ธปท.ชี้เศรษฐกิจปีนี้ฉลุยโตได้6.5-7.5%
ธปท.เชื่อเศรษฐกิจไทยฉลุย ปรับคาดการณ์การเติบปีนี้ จาก 4.3-5.8% เพิ่มเป็น 6.5-7.5% แต่คงการเติบโตปีหน้าไว้ 3-5% เท่าเดิม
23 ก.ค. 2553

ธปท.เชื่อเศรษฐกิจไทยฉลุย ปรับคาดการณ์การเติบปีนี้ จาก 4.3-5.8% เพิ่มเป็น 6.5-7.5% แต่คงการเติบโตปีหน้าไว้ 3-5% เท่าเดิม
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยผลการประเมินภาวะเศรษฐกิจปีนี้ว่า น่าจะมีอัตราการเจริญเติบโตทางเศรษฐกิจ(จีดีพี)ได้ที่ระดับ 6.5-7.5% สูงขึ้นจากเดิมที่เคยคาดไว้เดิมเมื่อเดือนเม.ย.ที่ 4.3-5.8% ภายใต้เงินเฟ้อพื้นฐานที่ระดับ 0.5-1.3% ลดลงเล็กน้อยจากครั้งก่อนที่ 1-2% ขณะที่อัตราเงินเฟ้อทั่วไปมองไว้ที่ 2.5-3.8% ลดลงเล็กน้อยจากครั้งก่อนที่ 3.3-4.8% เพราะมีมาตรการรัฐมาชดเชยค่าครองชีพให้ลดลงไปถึงสิ้นปีนี้
ส่วนสาเหตุที่คาดว่าจะเติบโตได้ดีขึ้น เนื่องจากเห็นว่าแนวโน้มการขยายตัวของเศรษฐกิจครึ่งปีแรกดีกว่าประเมินไว้มาก น่าจะเป็นแรงขับเคลื่อนได้ดีต่อเนื่องไปถึงครึ่งปีหลัง อีกอย่างเศรษฐกิจโลกก็ปรับดีขึ้น น่าจะช่วยให้การส่งออกโตได้ดีต่อเนื่อง บวกกับการเมืองช่วงที่ผ่านมาก็กระทบเศรษฐกิจจำกัด จึงเชื่อมั่นว่าภาพรวมเศรษฐกิจทั้งปีจะเติบโตได้ดีขึ้น 
อย่างไรก็ตาม ธปท.ยังมองการเติบโตเศรษฐกิจปี 2554 ไว้เท่าเดิมที่ระดับ 3-5% ภายใต้เงินเฟ้อพื้นฐานที่ 2-3% เท่าเดิม ส่วนเงินเฟ้อทั่วไปปีหน้ามองว่าน่าจะเพิ่มขึ้นเล็กน้อยที่ 2.5-4.5% จากเดิมที่ 2.3-4.3%